A haja bűvölt meg először. Sötétszőke volt, és úgy hullámzott az arca körül, mikor fordult, mint árvalányhaj a szellőben. Beljebb húzódtam egy fa mögé, a hó halk roppanása a talpam alatt egyelőre nem leplezett le.

A mulatság elől kerestem egy kis nyugalmat, mikor beléptem az erdőbe. A zene- és énekszó, harsogó nevetés és kiabálás egészen idáig elkísért. Nem számítottam rá, hogy lesz társaságom errefelé, mégis ott táncolt előttem a lány egy kidőlt fatörzsön, derékig érő haja lebegett körülötte. Levetett csizmája és köpenye a földön hevert, mezítláb, csupán egy fehér ruhában lépkedett a havas fatörzsön. Lábfeje el-eltűnt a hóban, egy-egy sasszéval lesöpörte a havat a törzsről, csak úgy porzott utána. Bőre kipirult, széles taglejtésekkel hűtötte le testét. Innen tudtam, hogy a forró fürdőből jött, tehát nem jelenés volt, aminek először hittem, és nem is valamiféle tündér, hanem egy a kastély lakói közül. Hús-vér ember. Egy árva bájolólány.

Imbolc ünnepének szokása szerint nagy dézsákat állítottak ki a kastélyudvarra, és némelyiket forró, némelyiket hideg vízzel töltötték meg. A víz megtisztította, a hőkülönbség ellenállóbbá tette a testet. Ez az időszak az új kezdeteké volt, ezt ünnepeltük: a tavasz, a meleg és a fény visszatértét, az új életet. Megtisztultunk és készülődtünk az új év új kihívásaira.

A lány ruháját vizes foltok tarkították, az anyag meg-megfeszült ott, ahol a férfiszemnek kellemes. Bárcsak korábban észrevettem volna őt, mondjuk, amikor ruha nélkül kimászott a dézsából…

Mielőtt még túlságosan elterelődtek volna a gondolataim, kiléptem a fa takarásából. Meg kellett szólítanom ezt a lányt.

Minden villámgyorsan történt. A lány felsikoltott és előrelendítette a karját. Hegyes gallyak törtek elő a bokrokból, mind engem véve célba. Egy szempillantás alatt életre hívtam a mágiámat, ahogy a lány is tette. Felmelegedett a köldököm tájékán, majd végigszáguldott felemelt karomon, és kicsapott rajta. Összekapcsolódott a körülöttem lévő levegővel és összesűrítette azt. Hirtelen mozdulatomra a sűrű levegő a földre vágta a felém száguldó gallyakat, belefúródtak a havon át a kemény földbe.

A lány csak állt a fatörzsön, megfeszített, harcra kész tagokkal. Búzavirágkék szemeit rám meresztette, és szaporán kapkodta a levegőt. Nem értettem, hogy rémíthettem meg ennyire.

Felemeltem a kezem, jelezve, hogy nem jelentek veszélyt. A lány óvatosan körülkémlelt, mintha támadásra számítana, de senki más nem került elő a fák közül. Lenézett félig átlátszóra ázott ruhájára, és maga elé kapta a kezeit. Felvettem a földről a köpenyét és átnyújtottam neki, az ellenkező irányba fordítva a fejem.

– Meg ne fázz.

Elvette a ruhadarabot a kezemből, hallottam az anyag susogását és a bőr nyikorgását, ahogy felöltözött és felhúzta a csizmáját.

– Te meg mit keresel itt?

Visszafordultam felé.

– Csak egy kis nyugalmat, de úgy tűnik, nem jártam sikerrel.

A lány idegesen a füle mögé tűrt egy hajtincset, majd lesimította a ruháját. Enyhén remegett a keze, amit határozott mozdulatokkal igyekezett palástolni. Dühös volt, amiért megijesztettem, talán azért is, mert megbámultam, mégsem tudtam másra gondolni, ahogy ott állt mellettem, csak hogy meg akarom érinteni. De ekkor valaki becsörtetett mögöttünk az erdőbe.

– Göncöl!

Felismertem bajtársam hangját, de a legkevésbé sem örültem neki.

– Majd megyek, Botos – szóltam, de nem fordultam el a lánytól. Ilyen közelről éreztem a testéből áradó hőt, és láttam az írisze körüli sötétebb karikát. Istenek, de gyönyörű szeme volt! Nem bírtam elszakítani róla a tekintetem, de ő is lecövekelt mellettem, és az arcomat fürkészte.

– A tábornok keres.

A fenébe kívántam Botost.

– Megint fel akar veled vágni – tette hozzá.

– Menjen, katona. – A lány elhúzódott, a szemében megtört a kíváncsi fény. – Hívja a kötelesség. – Azzal hátat fordított, és elindult kifelé az erdőből.

– Várj! Még nem tudom a neved!

De a lány felgyorsította a lépteit, és eltűnt az udvar tömegében. Botos megállt mellettem, a távozó után meredt.

– Nem mindegyiknek elég egy-két összebújás. Van, amelyiknek az egész életed kellene. Amit te másra tettél fel – emlékeztetett. – Ne fájdítsd a szíved ilyen után! – lapogatta meg a vállam. – Na, menj a főasztalhoz! A végén még téged is meg találnak büntetni egyszer.

A tábornokra gondolva idegesen kifújtam a levegőt. Egy perc nyugtot sem hagyott nekem.

Átvágtam Morotvár udvarán a megrakott asztalok és tábortüzek között.

– Göncöl! – kiáltott fel a tábornok, amint meglátott. Már kellemesen elbódította az almabor, arca és orra vöröslött tőle. Apró mosolyt erőltettem a szám sarkába, és kissé meghajoltam a király, majd a főmester felé. – Uraim, ez a fiú bizony legény a talpán! Az egyik legjobb katonám! Csak ne lenne olyan álmodozó természete! Képes egész este elnézni a csillagokat! Másnap meg úgy veri szét az ellenséget, mintha másra se teremtették volna! Gyere, fiam – intett egyet –, ülj ide mellém! El kell mesélnünk, mi történt a legutóbbi farkastámadáskor. Ha csak én mondom, még képesek, és nem hiszik el!

Leültem oda, ahol helyet szorítottak nekem. Az altábornok egy kupát csúsztatott elém, amit azon nyomban meg is húztam, majd hálásan bólintottam érte. Nehezek lettek volna a következő órák enélkül.

A tábornok ontotta a szót, néha-néha felszólított, hogy helyeseljek, vagy egy-egy részletet én magam meséljek el. Nem szabadott volna neheztelnem rá, hiszen a két királyság legfőbb emberei előtt dicsért, ezzel előmozdítva az előmenetelem. Hálásnak kellett volna lennem, mégis nehezemre esett.

Mikor el-elterelődött rólam a szó, a mulatságot fürkésztem, hátha megpillantom újra a lányt, de hiába. A két kastély lakói, azaz a bájolók és a bájolókatonák többsége a tüzek és a megrakott asztalok körül gyülekezett. Kevesebben használták a dézsákat vagy tömörültek a mesterek köré, akik a különböző ünnepi eseményeket szervezték. A téli ünnepek mindig nyugodtabban zajlottak, mint a melegebb időszakban lévők.

Fél füllel figyelemmel követtem a beszélgetést, amíg úgy nem döntöttem, hogy megtettem, amit megkövetelt az illem, és az első adandó alkalommal otthagytam az asztalt egy ürüggyel.

Magam sem értettem, miért, de addig nem tudtam nyugodni, amíg nem beszéltem azzal a lánnyal. Addig ténferegtem az emberek között, amíg meg nem találtam.

Egy hosszú vörös hajú lánnyal beszélgetett a földre telepedve. Fészket raktak maguknak takarókból, melyeket maguk alá és a derekuk köré hajtogattak, valamint gallyakból, melyek egy hatalmas fonott kosarat vagy inkább fészket idéztek. A szőke lány kezének mozdulata nyomán az ágak megnyúltak, és egy kis asztallap fonódott belőlük, ahova letették a kupájukat. Oda léptem melléjük.

– Remélem, nem zavarok.

A vörös lány érdeklődve, de óvatosan nézett fel rám, a szőke elkapta a pillantását.

– Szeretnék pár szót váltani. Kérlek.

Összenéztek, szavak nélkül beszéltek egymással, de a szőke lány végül kilépett a fészekből, és rám emelte nyílt tekintetét. Minden mozdulatában ott rejlett az a kecsesség, ami a tánca közben is. Túlságosan kifinomult volt árva létére. Mosolyogva intettem neki, hogy vonuljunk arrébb. Elsétált az egyik közeli asztalhoz, én pedig követtem.

– Rövidre zárom ezt a dolgot – emelte meg az állát. – Te katona vagy. Én meg egy olyan lány, aki vagy mindent ad, és mindent kér, vagy semmit sem. Innentől nincs miről beszélgetnünk.

Azzal elemelt egy szelet mézes süteményt az asztalról, és ott akart hagyni. Nem hagyhattam elmenni.

– Miből gondolod, hogy tetszel nekem?

Megállt, visszafordult.

– Bámulsz és követsz engem.

Én is vettem egy szelet kalácsot az asztalról és ráérősen rágcsálni kezdtem, hogy időt nyerjek.

– Egy férfi és egy nő nem beszélgethet egymással hátsó szándék nélkül?

Összehúzta a szemöldökét.

– El akarsz csábítani. Különben nem strapálnád magad.

Felemeltem a kezem.

– Megígérem, hogy egy ujjal sem érek hozzád. Ha kívánod, a beszélgetés végére meg is győzlek arról, mennyire kiállhatatlan vagyok, és soha többé nem kell velem szóba állnod.

A lány elgondolkodva forgatta az ételt a szájában.

– Nagyon kitartó vagy.

– A nagy emberek mind ilyenek – mondtam, mire ő megforgatta a szemét. – Látod? Kiállhatatlan – mosolyodtam el.

A lány szája sarkában is megjelent egy mosoly.

– És miről szeretne ennyire beszélgetni, Kiállhatatlan Úr? – dőlt csípőjével az asztal szélének.

– Áruld el, kérlek, hogy hívnak.

– Ella.

– Ella – ismételtem elgondolkodva, és összegyűjtöttem, amiket eddig megtudtam róla. – Igazi neved van, nem beszélőnév, amit csak rád aggattak. Ha pedig emlékszel a valódi nevedre, akkor nem kisgyermekként árvultál el. És úgy táncolsz, mint egy úri kisasszony, tehát valami nemes házból származol. Valószínűleg azon szerencsések közé tartozol, akik ismerhették a szüleiket.

Érzékeny témára tapintottam, láttam a szemében, de nem nézett félre.

– Jobb lehet nem tudni, mit veszít el az ember. Akkor nem is veszít igazán.

Szívesen a mellkasomra vontam volna, de tartottam magam az egyezségünkhöz.

– Én azt mondom, az az igazán szerencsés, akinek van mit veszítenie.

– Furcsa gondolat ez egy katonától.

Nekünk bájolókatonáknak nem lehetett semmink és senkink. Nem akarták, hogy legyen gyenge pontunk, nem akarták, hogy bármi más létezzen számunkra, mint a szolgálat. Az olyanok, mint én, akik még csecsemőkorukban árvultak el, vagy más miatt nem ismerhették a szüleiket, rokonaikat, könnyen hozzászoktak ehhez a gondolathoz. Míg az olyanok, akik tudták, milyen szeretve lenni, sokkal nehezebben. Vagy soha.

Töltöttem egy kupába almabort.

– Katonának is furcsa vagyok.

Kérdőn Ella felé nyújtottam a kupát, aki elfogadta.

– Mégis a legjobbak egyike, úgy hallom.

Töltöttem egy italt magamnak is.

– Csak nem érdeklődtél utánam?

A lány állta a pillantásom.

– Nem árt tudni, kivel áll szemben az ember.

– Bölcs gondolat – emeltem kupámat. Mindketten meghúztuk, mielőtt folytattuk.

– Hogyhogy annyira megrémültél tőlem az erdőben?

Ella ezúttal nem emelte fel a tekintetét a kupából.

– Azt hittem, egy farkaslidérc vagy.

Úgy mondta ezt, mintha egy titkot fedett volna fel.

– Tegnap nem végeztétek el a védővarázslatokat?

– Dehogyisnem. Minden tűzünnepet megelőző napon megtesszük. Ahogy szokás.

– Akkor nem merészkedhetnek ilyen közel az erdő széléhez. Be vannak oda zárva. Gyengültek a védővarázslatok?

– Nem, dehogy – rázta a fejét Ella. – Csak én… csak én nem érzem magam biztonságban.

– Az meg hogy lehet?

Közelebb léptem hozzá. Nem húzódott el, én pedig késztetést éreztem, hogy felemeljem az állát, és ő a szemembe nézzen. Ilyen közelről. Szinte éreztem hűvös de puha bőre érintését az ujjamon.

– Láttam már farkaslidérceket – mondta. – Pedig nem kellett volna. Olyan dolgokat láttam, amiket soha nem kellett volna látnom, ha kegyesek az istenek.

– Sajnálom – suttogtam.

Ella felém fordította az arcát. Kicsinek és törékenynek tűnt, túl finomnak erre a barbár világra. Szemében olyan szomorúság ült, hogy arra számítottam, hamarosan könnyek szöknek a szemébe, de aztán a bánaton áttört egy másik érzelem. Düh. Szemei sötéten csillogtak.

– Láttam, hogy a farkaslidércek széttépik a szüleimet. – A szemembe nézett. – Mintha csak tegnap lett volna. Mindenre emlékszem, minden pillanatra, minden… vércseppre. A sikolyokra és az üres tekintetekre. Aztán az árvasággal hamarosan kifejlődött a mágikus képességem is, és valami egészen mássá váltam belül. Bájoló lettem, és az emberek gyűlölni kezdtek. Csak a szerencse segített, hogy megmenekültem a máglyahaláltól. Miért szabadítottak ránk ilyen kimondhatatlan szörnyűségeket az istenek?

Letettem a kupámat. Katonaként láttam már csúnya halált, nem egyet, és sokáig nehezen viseltem. Elképzelni sem tudtam, milyen érzés lehet olyasvalakit így látni, aki fontos nekem.

– Sajnálom – mondta aztán. – Ne haragudj, nem szabadott volna ezzel terhelnem téged. – Hátrébb lépett, és zavartan megrázta a fejét.

– Nem kell szabadkoznod. Nagyon bátor vagy, ha mindennek ellenére részt veszel a védővarázslatok elvégzésében.

– Ünnepről ünnepre rettegek. Ha egyszer szembe kerülnék egy farkassal, nem élném túl.

– Az istenek azért adtak nekünk félelmeket, hogy próbára tegyék a bátorságunkat. A legnagyobb félelmeket legyőzve találhatunk rá a legnagyobb bátorságra. És az igazán bátor emberek azok, akik képesek megváltoztatni a világot. Hogy kevesebb legyen benne a bánat és a fájdalom.

Ella sokáig csak nézett engem és hallgatott.

– Maga veszélyes, katona – mondta, de ekkor még nem értettem, mire gondol. – Hát nem emlékszik, mit ígért az előbb? Eddig nem túl meggyőző.

Egy mosoly játszott a szája sarkában.

– Van még esélyem javítani? Leülhetnénk az egyik tábortűzhöz.

Ella elnézett vörös barátnője felé, majd vissza rám.

– Vezess!

Órákig folytattuk a beszélgetést. Az idő múlását csak az egyre sötétülő égbolt érzékeltette velem. Egy pillanatnak tűnt az egész, ahogy a tűz mellett felmelegedtünk és felengedtünk. Egy valamiben biztos voltam: még sosem találkoztam senkivel és semmivel, ami olyan gyönyörű lett volna, mint ez a teremtés.

Egyszer csak egy vörös hajzuhatag jelent meg mellettünk.

– Ella, most lehet szándékot nyilvánítani. Gyere, mielőtt elfogynak a gyertyák!

Ella tovább mosolygott valamin, amit én mondtam neki, mikor elindultunk. A gyertyákat a mesterek osztogatták, és a hóra készített örökzöld ágak közé böktük le őket. Ezután valami szép és jó szándékot fogalmaztunk meg magunkban, amit a következő évben tartani szerettünk volna, és megőriztük a gondolatainkban, míg néztük, ahogy leég a gyertyánk. Ez az esemény mindig sok érdeklődőt vonzott, a társaság egészen elcsendesedett erre az időre. Néhány mester fáklyákkal járt körbe, náluk lehetett meggyújtani a gyertyákat. Ellával egyszerre gyújtottuk meg a kanócunkat. Talán bolond voltam, hogy arra gondoltam, amire, és talán még bolondabb, amiért azt reméltem, hogy Ella fejében is hasonló gondolatok járnak.

Csak néztem az apró lángot, akkor még fogalmam sem volt, hogy olyan szélvészt indítottam útnak, mely mindkettőnket elsodor.